އިންޓަރނޭޝަނަލް ފިނޭންސް ކޯޕަރޭޝަންގެ މެންބަރަކަށް ދިވެހިރާއްޖެ ވުމާބެހޭ ޤާނޫނު
(15/82)

[ދީބާޖާ]
މީލާދީން 1944 ވަނަ އަހަރު ޔުނައިޓެޑް ސްޓޭޓްސް އޮފް އެމެރިކާގެ ނިއު ހޭމްޕްޝަޔަރގެ ބްރެޓްން ވޫޑްސްގައި ބޭއްވުނު، ޔުނައިޓެޑް ނޭޝަންސް މަނިޓަރީ އެންޑް ފިނޭންޝަލް ކޮންފަރެންސްގައި ކުރެވުނު އެގްރީމަންޓް ގައިވާ ގޮތުގެމަތިން، "އިންޓަރނޭޝަނަލް ބޭންކް ފޮރ ރީކޮންސްޓަރަކްޝަން އެންޑް ޑިވެލޮޕްމަންޓް" ނަމަކަށް ކިޔާ ބައިނަލްއަޤްޥާމީ ޖަމާޢަތް އުފެދިފައި ވުމާއެކު، އަދި މީލާދީން 1955 ވަނަ އަހަރު، އިންޓަރނޭޝަނަލް ބޭންކް ފޮރ ރީކޮންސްޓްރަކްޝަން އެންޑް ޑިވެލޮޕްމަންޓްގެ އެގްޒެކެޓިވް ޑިރެކްޓަރުން ފާސް ކޮށްފައިވާ އެގްރީމަންޓްގެ މާއްދާތަކާ ގުޅިގެން "އިންޓަރނޭޝަނަލް ފިނޭންސް ކޯޕަރޭޝަން" ނަމަކަށް ކިޔާ ބައިނަލްއަޤްޥާމީ ޖަމާޢަތް އުފެދިފައި ވުމާއެކު، އަދި މަތީގައި ނަންގަނެވުނު އިންޓަރނޭޝަނަލް ފިނޭންސް ކޯޕަރޭޝަންގެ މެންބަރަކަށް ދިވެހިރާއްޖެ ވުމަކީ ބޭނުން ކަމެއްކަމަށް ފެނުމާއެކު، ދިވެހިރާއްޖޭގެ ޤާނޫނީ ހަމަތަކާ އެއްގޮތްވާ ގޮތުގެމަތިން، އިންޓަރނޭޝަނަލް ފިނޭންސް ކޯޕަރޭޝަންގެ އެގްރީމަންޓްގެ މާއްދާތައް ގަބޫލުކޮށް، ދިވެހިރާއްޖޭގެ ފަރާތުން އެ އެގްރީމަންޓްގައި ސޮއިކުރުމަށް ޤަޞްދު ކުރެވުނު ހިނދު، ދިވެހިރާއްޖޭގެ ރައްޔިތުންގެ މަޖިލީހުން މިޤާނޫނު ފާސްކުރީއެވެ.

[މިޤާނޫނަށްކުރުކޮށް ކިޔާނަން]
މިޤާނޫނަށް ކުރުކޮށް ކިޔާނީ، "އިންޓަރނޭޝަނަލް ފިނޭންސް ކޯޕަރޭޝަނާބެހޭ ޤާނޫނު 1982" އެވެ.

[ތަރުޖަމާ]
މިޤާނޫނުގައި:-

[ ]
"އެގްރީމަންޓް" ގެ މާނައަކީ، އިންޓަރނޭޝަނަލް ފިނޭންސް ކޯޕަރޭޝަން ހިންގުމަށްޓަކައި ހަދައި ފާސްކޮށްފައިވާ އާޓިކަލްސް އޮފް އެގްރީމަންޓެވެ.

[ ]
"ކޯޕަރޭޝަން" ގެ މާނައަކީ، އިންޓަރނޭޝަނަލް ފިނޭންސް ކޯޕަރޭޝަނަށެވެ.

[ ]
"މެންބަރު" ގެ މާނައަކީ ކޯޕަރޭޝަންގެ މެންބަރުންނެވެ.

[އެގްރީމަންޓްގައި ސޮއިކުރުމާއި އެގްރީމަންޓް ގަބޫލު ކުރުމުގެ ހުއްދަ ދިނުން]
ކޯޕަރޭޝަންގެ މެންބަރަކަށް ދިވެހިރާއްޖެ ވުމަށް ޓަކައި ސޮއިކުރަންޖެހޭ އެގްރީމަންޓްގައި ސޮއިކުރުމާއި، ފޮނުވަންޖެހޭ ރަސްމީ ލިޔުންތައް ފޮނުވުމުގެ ބާރު ރައީސުލްޖުމްހޫރިއްޔާގެ ލިޔުމަކުން، އެލިޔުމުގައި ނަންގަނެވިގެންވާ މީހަކަށް ދިނުމުގެ އިޚްތިޔާރު ރައީސުލްޖުމްހޫރިއްޔާއަށް ލިބިގެން ވެއެވެ.

[ފައިސާއާބެހޭ ގަވާއިދު]
މެމްބަރޝިޕް ރިޒޮލިއުޝަނާއި، އެގްރީމަންޓްގެ ގަވާއިދުތަކުގެ ދަށުން، ދިވެހި ސަރުކާރުން ކޯޕަރޭޝަނަށް ދައްކަންޖެހޭ ފައިސާ، ރައީސުލްޖުމްހޫރިއްޔާގެ ލިޔުމަކުން ހުއްދަ ދިނުމުން، މިނިސްޓްރީ އޮފް ފިނޭންސް އެންޑް ޓްރެޜަރީން ޚަރަދު ކުރެވޭނެއެވެ.

[ފައިސާބަހައްޓާ އަދި ލިޔުންކިޔުން ހިންގާތަން]
ކޯޕަރޭޝަންގެ އެގްރީމަންޓްގެ 4 ވަނަ މާއްދާގެ 9 ވަނަ ނަންބަރާއި 10 ވަނަ ނަންބަރުގައިވާ ކޯޕަރޭޝަންގެ ފަރާތުން ދިވެހިރާއްޖޭގައި ފައިސާ ބަހައްޓާ ތަނަކީ، އަދި ކޯޕަރޭޝަނާ ގުޅޭ ލިޔުންކިޔުން ހިންގާ ފަރާތަކީ މޯލްޑިވްސް މަނިޓަރީ އޮތޯރިޓީއެވެ.

[ކޯޕަރޭޝަންގައި ރާއްޖެ ތަމްސީލުކުރާ ގަވަރނަރުންނާއި އޯލްޓަނޭޓުން]
ކޯޕަރޭޝަންގައި ދިވެހިރާއްޖެ ތަމްސީލުކުރާ ގަވަރނަރުންނާއި އޯލްޓަނޭޓުންނަކީ، ދިވެހިރާއްޖޭގެ ފަރާތުން އިންޓަރނޭޝަނަލް ބޭންކް ފޮރ ރީކޮންސްޓްރަކްޝަން އެންޑް ޑިވެލޮޕްމަންޓްގައި އެމަގާމުތައް އަދާކުރާ މީހުންނެވެ.

["އެގްރީމަންޓް" ގެ 6 ވަނަ މާއްދާއަށް ދިވެހިރާއްޖޭގައި ޤާނޫނީބާރުދިނުން]
ދިވެހިރާއްޖޭގެ އެހެން ޤާނޫނަކުން މަނާނުކުރާ ކަންތައްތައް ކުރުމުގައި ކޯޕަރޭޝަންގެ އެގްރީމަންޓްގެ 6 ވަނަ މާއްދާއަށް ދިވެހިރާއްޖޭގައި ޤާނޫނީ ބާރު ލިބިގެންވެއެވެ.

[އެގްރީމަންޓާބެހޭ ގަވާއިދުތައް ހެދުމުގެ ބާރު]
އެގްރީމަންޓްގެ އެކިއެކި މާއްދާތައް ދިވެހިރާއްޖޭގައި ހިންގުމަށް ބޭނުންވާ ގަވާއިދުތައް ހެދުމުގެ ބާރު ރައީސުލްޖުމްހޫރިއްޔާއަށް ލިބިގެންވެއެވެ.